**Štatút**

Ústavu ekológie lesa Slovenskej akadémie vied

sídlo: Štúrova 2, 960 53 Zvolen; IČO: 00679071

(ďalej tiež „organizácia“, „Ústav ekológie lesa SAV“ alebo „ÚEL SAV“)

**Článok I**

**Úvodné ustanovenia**

1. Predsedníctvo Slovenskej akadémie vied (ďalej len „P SAV“) vydalo aktuálnu Zriaďovaciu listinu Ústavu ekológie lesa SAV s účinnosťou od 1.7.2014 rozhodnutím na základe uznesenia P SAV č. 298 zo dňa 5.6.2014.
2. História organizácie je uvedená v Zriaďovacej listine organizácie (ďalej len „Zriaďovacia listina“).

**Článok II**

**Predmet činnosti**

Predmet činnosti Ústavu ekológie lesa SAV je uvedený v Zriaďovacej listine, v článku 1.

Okrem predmetu činnosti uvedeného v Zriaďovacej listine je to i rozširovanie, ochrana, zveľaďovanie a prezentácia unikátneho genofondu Arboréta Mlyňany ÚEL SAV, v úzkom prepojení na súvisiace výskumné aktivity a aktivity zamerané na popularizáciu a edukáciu.

**Článok III**

**Štruktúra orgánov**

1. Organizácia má riaditeľa, zástupcu riaditeľa a vedeckú radu.
2. Riaditeľ organizácie môže zriadiť Radu riaditeľa. Rada riaditeľa je stály poradný a koordinačný orgán riaditeľa. Jej členmi sú riaditeľ, zástupca riaditeľa a vedúci oddelení a útvarov organizácie. Na zasadnutie Rady riaditeľa môžu byť pozvané aj iné osoby. Radu riaditeľa zvoláva podľa potreby a riadi riaditeľ alebo zástupca riaditeľa. Zo zasadnutia rady riaditeľa sa vyhotoví zápis, ak o to požiada niektorý jej člen; zápis podpisuje osoba, ktorú predsedajúci poveril jej vyhotovením, a predsedajúci.
3. Riaditeľ môže zriadiť ďalšie orgány na plnenie úloh podľa všeobecne záväzných právnych predpisov alebo na plnenie iných úloh.

**Článok IV**

**Organizačná štruktúra**

1. Organizácia sa člení na oddelenia, útvary a jej súčasťou je aj Arborétum Mlyňany.
2. Počet, generický názov (prípadne iný ako oddelenie a útvar), vlastný názov a zameranie činnosti oddelení a útvarov, ako aj ich prípadné ďalšie podčlenenie, určuje organizačný poriadok organizácie.
3. Na čele oddelení a útvarov sú vedúci. Právomoci vedúcich oddelení a útvarov určuje organizačný poriadok organizácie. Vedúcich oddelení a útvarov menuje a odvoláva riaditeľ organizácie; riaditeľ organizácie si môže pred vymenovaním alebo odvolaním vedúceho oddelenia alebo útvaru vyžiadať stanovisko vedeckej rady alebo zamestnancov organizačne začlenených do daného oddelenia alebo útvaru.
4. Zaradenie zamestnancov organizácie do jednotlivých oddelení alebo útvarovurčuje riaditeľ rozhodnutím [pri rešpektovaní náležitostí podľa § 43 ods. 1 písm. a) a b) Zákonníka práce]. Zaradenie doktorandov podľa § 6 ods. 3 písm. b) zákona č. 133/2002 Z. z. o Slovenskej akadémii vied (ďalej len „zákon o SAV“) do jednotlivých oddelení alebo útvarov určuje riaditeľ rozhodnutím.

**Článok V**

**Akademická obec**

1. Akademickú obec organizácie tvoria osoby podľa § 6 ods. 3 zákona o SAV.
2. Akademická obec organizácie volí a odvoláva člena snemu za organizáciu.
3. Pre voľbu člena snemu platia všeobecné pravidlá podľa článku XXI ods. 1 štatútu SAV a osobitné pravidlá podľa článku XII ods. 6 štatútu SAV.
4. Pre odvolávanie člena snemu platia všeobecné pravidlá podľa článku XXI ods. 1 štatútu SAV a primerane osobitné pravidlá podľa článku XII ods. 6 písm. b) a d) štatútu SAV.
5. Voľbu a odvolávanie člena snemu za organizáciu organizuje vedecká rada organizácie.
6. Riaditeľ organizácie poskytuje vedeckej rade všetku súčinnosť potrebnú pre realizáciu aktov a činností pri vyhlasovaní a organizácii voľby a odvolávania člena snemu. Členovia vedeckej rady majú právo nahliadnuť do materiálov, ktoré organizácia vedie   
   o zamestnancoch v rozsahu a za účelom určenia zoznamu členov akademickej obce.
7. Vedecká rada organizuje voľbu člena snemu s dostatočným predstihom pred koncom funkčného obdobia snemu alebo najneskôr 1 mesiac po predčasnom ukončení výkonu funkcie člena snemu.
8. Na základe písomnej žiadosti aspoň 1/5 členov akademickej obce organizácie vedecká rada zvolá akademickú obec za účelom odvolania člena snemu. Žiadosť musí obsahovať mená, priezviská a vlastnoručné podpisy aspoň 1/5 členov akademickej obce a uvedenie dôvodov pre odvolanie člena snemu.
9. Vedecká rada zabezpečí odoslanie pozvánky na zhromaždenie akademickej obce s bodom programu voľby, resp. odvolávania, člena snemu a s uvedením miesta,   
   dňa a hodiny jeho konania. V prípade odvolávania člena snemu vedecká rada zabezpečí aj odoslanie žiadosti podľa odseku 8 tohto článku. Pozvánka a prípadne aj žiadosť podľa odseku 8 sa odosielajú v elektronickej podobe členom akademickej obce organizácie na ich e-mailové adresy uvedené na webovom sídle organizácie. Zhromaždenie akademickej obce sa musí konať nie skôr ako týždeň a nie neskôr ako mesiac po doručení žiadosti podľa odseku 8 tohto článku vedeckej rade. K odoslaniu uvedených dokumentov musí dôjsť najneskôr 15 dní pred dňom konania zhromaždenia akademickej obce.
10. Vedecká rada organizácie zverejní najmenej tri dni pred dňom hlasovania aktuálny menoslov členov akademickej obce organizácie v zmysle § 6 ods. 3 zákona o SAV.
11. Vedecká rada organizácie riadi zhromaždenie akademickej obce. Vedecká rada umožní členovi snemu, ktorý sa navrhuje odvolať, vyjadriť sa k dôvodom na jeho odvolanie uvedeným v žiadosti a umožní diskusiu členov akademickej obce organizácie a dotknutého člena snemu k tomuto návrhu.
12. Vedecká rada organizácie vyhotoví zápisnicu o priebehu a výsledku hlasovania,   
    ktorú podpíšu všetci prítomní členovia vedeckej rady.
13. Vedecká rada organizácie oznámi výsledky hlasovania snemu a kontaktné údaje na zvoleného člena snemu predsedovi snemu (článok XII ods. 5 štatútu SAV).

**Článok VI**

**Oprávnení voliči**

Oprávnení voliči (Akademická obec organizácie podľa § 6 ods. 2 zákona č. 133/2002 Z.z. o SAV) volia a odvolávajú členov Vedeckej rady organizácie postupom podľa volebného poriadku na funkciu člena vedeckej rady organizácie a Štatútu Vedeckej rady organizácie.

**Článok VII**

**Riaditeľ**

1. Riaditeľa menuje a odvoláva predseda Slovenskej akadémie vied (ďalej len „SAV“) na návrh predsedníctva SAV [§ 12 ods. 7 písm. b) a § 17 ods.2 zákona o SAV]. Vymenovaniu riaditeľa predchádza výberové konanie podľa pravidiel výberového konania na obsadenie miesta riaditeľa [§ 12 ods. 6 zákona o SAV].
2. Riaditeľ je štatutárny orgán organizácie. Riaditeľ organizáciu riadi, koná v jej mene a zastupuje ju navonok. Riaditeľ rozhoduje vo všetkých veciach, ak nie sú zákonom zverené do pôsobnosti iného orgánu organizácie alebo do pôsobnosti SAV.
3. Riaditeľ vykonáva právomoci podľa zákona o SAV, vnútorných predpisov organizácie a vnútorných predpisov SAV.
4. Funkčné obdobie riaditeľa je štyri roky; rovnaká osoba môže byť vymenovaná do funkcie riaditeľa najviac dve funkčné obdobia za sebou.
5. Funkcia riaditeľa je nezlučiteľná s funkciami člena vedeckej rady.
6. Ak riaditeľ popri výkone funkcie riaditeľa vykonáva činnosť, ktorej zameranie predpokladá zaradenie do určitého oddelenia alebo útvaru, o zaradení do tohto oddelenia alebo útvaru rozhoduje sám. Ak zmena zaradenia vyžaduje zmenu pracovnej zmluvy, požiada o jej zmenu predsedu SAV.
7. Riaditeľ môže byť súčasne vedúcim oddelenia alebo útvaru.

**Článok VIII**

**Zástupca riaditeľa**

1. Riaditeľ, poverený riaditeľ alebo zastupujúci riaditeľ je povinný bezodkladne po ustanovení do funkcie určiť svojho zástupcu, ak takýto zástupca v organizácii organizácie nie je (článok X ods. 1 štatútu SAV).
2. Osoba podľa odseku 1 určí rozsah úloh, povinností a oprávnení (ktoré inak pripadajú osobe podľa odseku 1), ktoré zástupca riaditeľa bude plniť alebo vykonávať, vrátane rozsahu oprávnenia konať v mene a na účet organizácie v pracovnoprávnych vzťahoch a v iných právnych vzťahoch. Zástupca riaditeľa nemôže vykonávať právomoci, ktoré zákon o SAV priznáva riaditeľovi organizácie (článok X ods. 2 štatútu SAV).
3. Osoba podľa odseku 1 oznámi meno svojho zástupcu príslušnému vedeniu oddelenia vied (článok X ods. 3 štatútu SAV).

**Článok IX**

**Vedecká rada**

1. Členov vedeckej rady organizácie volia a odvolávajú oprávnení voliči (Akademická obec) podľa § 6 ods. 2 zákona č. 133/2002 Z.z. o SAV postupom podľa volebného poriadku na funkciu člena Vedeckej rady. Vedecká rada vykonáva právomoci podľa zákona o SAV), vnútorných predpisov organizácie a vnútorných predpisov SAV.
2. Funkčné obdobie člena vedeckej rady sú štyri roky; rovnaká osoba môže byť zvolená do funkcie člena vedeckej rady aj opakovane.
3. Vedecká rada si môže zvoliť svojho podpredsedu.
4. Funkcia člena vedeckej rady je nezlučiteľná s funkciou riaditeľa.
5. Člen vedeckej rady vykonáva funkciu bez nároku na odmenu.
6. Organizácia finančne zabezpečuje činnosť vedeckej rady.

**Článok X**

1. Vnútorné predpisy organizácie, rokovacie poriadky orgánov organizácie a prípadné iné vnútorné predpisy organizácie, zmeny týchto predpisov a poriadkov a úplné znenia týchto predpisov a poriadkov sa zverejňujú na webovom sídle organizácie. Predpisy uvedené v predchádzajúcej vete, ako aj ich zmeny, nadobúdajú účinnosť dňom nasledujúcim po dni ich zverejnenia, ak v nich nie je stanovený neskorší deň nadobudnutia ich účinnosti. Rokovacie poriadky uvedené v prvej vete, ako aj ich zmeny, nadobúdajú účinnosť dňom ich vydania, ak v nich nie je stanovený neskorší deň nadobudnutia účinnosti.
2. Vnútorné predpisy organizácie, prípadné iné vnútorné predpisy organizácie, ich zmeny a ich úplné znenia podpisuje riaditeľ. Rokovací poriadok vedeckej rady a jeho zmeny podpisuje predseda tohto orgánu.

**Článok XIII**

**Záverečné ustanovenia**

1. Návrh tohto Štatútu bol predložený predsedovi/poverenému členovi Vedeckej radydňa 29.10.2018. Vedecká rada sa k návrhu tohto Štatútu vyjadrila a schválila ho dňa 9.11.2018.
2. Štatút nadobúda účinnosť deň po jeho zverejnení na webovom sídle organizácie.

Vo Zvolene dňa 9.11.2018

..........................................................................

RNDr. Ľubica Ditmarová, PhD.

riaditeľka Ústavu ekológie lesa SAV